VDS sklep R 46/2005
Datum: 2005-12-15T01:00:00.000+01:00
ecli: ECLI:SI:VDSS:2005:VDS.R.46.2005
sodisce: Višje delovno in socialno sodišče
oddelek: Oddelek za individualne in kolektivne delovne spore
podrocje: DELOVNO PRAVO
institut: spor med strankama - pokojninsko zavarovanje

## Jedro

Spor o denarnem zahtevku delavca zoper delodajalca, ker ta zanj ni plačeval premij za 2. pokojninski steber pokojninski družbi A d.d. (prostovoljno dodatno pokojninsko zavarovanje) kot se je zavezal s PZ, je delovni spor, saj gre za spor o pravicah in obveznostih iz delovnega razmerja med delavcem in delodalajcem (točka b) 1. odstavka 5. člena ZDSS-1). Socialno sodišče je pristojno odločati le o plačilu prispevkov iz obveznega pokojninskega in invalidskega zavarovanja in iz obveznega dodatnega pokojninskega zavarovanja, za civilni spor pa bi šlo v primeru, če bi bili stranki postopka zaradi pravic in obveznosti iz dodatnega pokojninskga zavarovanja delavec (zavarovanec) in pokojninska družba.

## Izrek

Za odločanje o tej zadevi je stvarno pristojno Delovno sodišče v Kopru.

## Obrazložitev

Tožnica je dne 17.11.2004 (datum priporočeno oddane pošiljke na pošti na kuverti k list. št. 2 v spisu sodišča prve stopnje) vložila tožbo proti tožencu - delodajalcu P. storitve in trgovina d.o.o., v kateri je uveljavljala, da ji delovno razmerje pri tožencu dne 31.10.2004 ni prenehalo ter da jo je toženec dolžan pozvati nazaj na delo, ji v delovno knjižico vpisati delovno dobo od 31.10.2004 dalje, jo nazaj prijaviti v obvezno zdravstveno, pokojninsko in invalidsko zavarovanje, ji priznati vse pravice iz delovnega razmerja, kot če bi delala ter ji povrniti stroške postopka s pp. Z vlogo, datirano s 1.6.2005 (list. št. 10 in 11), je spremenila toženo stranko, tako da je toženec P. - M. Storitve in trgovina d.o.o., ter spremenila tožbeni zahtevek tako, da ji je toženec dolžan plačati SIT 492.840,00 s pp, kar predstavlja s strani toženca neplačane premije za drugi pokojninski steber Pokojninski družbi A, d.d., v skupni višini SIT 350.000,00 s pp ter iz naslova odpravnine SIT 142.840,00 s pp. Za navedeni znesek odpravnine sta stranki dne 13.9.2005 sklenili sodno poravnavo.

Glede dela tožbenega zahtevka, ki se nanaša na prej navedeno plačilo premij za prostovoljno dodatno pokojninsko zavarovanje, pa se je Delovno sodišče v Kopru s sklepom z dne 13.9.2005 izreklo za stvarno nepristojno za odločanje ter po pravnomočnosti sklepa zadevo odstopilo Delovnemu in socialnemu sodišču v Ljubljani. Menilo je namreč, da gre za spor v zvezi s plačevanjem prispevkov za pokojninsko in invalidsko zavarovanje po 1. odst.,

1.c točki 7. čl. Zakona o delovnih in socialnih sodiščih (Ur. l. RS št. 2/2004 - 10/2004; nadalje: ZDSS-1).

Delovno in socialno sodišče v Ljubljani, pri katerem je zadeva vpisana pod opr. št. Ps 2790/2005, z odstopom pristojnosti ni soglašalo, ampak je na podlagi določb 1. odst. 25. čl. Zakona o pravdnem postopku (Ur. l. RS št. 26/99 - 2/2004) sprožilo spor o pristojnosti. Sprejelo je stališče, da ne gre za socialni spor, kar pomeni, da glede na določbe 7. čl. ZDSS-1 ni podana pristojnost socialnega sodišča. Predlagalo je, da Višje delovno in socialno sodišče odloči o stvarni pristojnosti.

Za odločanje v sporu je stvarno pristojno Delovno sodišče v Kopru.

Po določbi 1.c tč. 1. odst. 7. čl. ZDSS-1 je socialno sodišče pristojno odločati o plačevanju prispevkov za obvezno pokojninsko in invalidsko zavarovanje ter obvezno dodatno pokojninsko zavarovanje. Delovno in socialno sodišče v Ljubljani - Socialno sodišče je pravilno zaključilo, da tožnica ne zahteva plačila prispevkov bodisi za obvezno pokojninsko in invalidsko zavarovanje, bodisi za obvezno dodatno pokojninsko zavarovanje, prav tako pa tudi ne uveljavlja nobene od pravic s področja pokojninskega in invalidskega zavarovanja. Zahteva, da ji toženec plača prispevke (pravilno: premije) za prostovoljno dodatno pokojninsko zavarovanje na podlagi police, sklenjene pri že navedeni pokojninski družbi, kar, kot ugotavlja Višje delovno in socialno sodišče, izhaja tudi iz obvestila o stanju na osebnem računu ter dopisa Pokojninske družbe A tožnici (priloga A/VIII in A/13).

Zato v zadevi ne gre za socialni spor in prav tako ne za premoženjski (civilno-pravni spor), kot to meni Delovno in socialno sodišče v Ljubljani v predlogu, s katerim je sprožilo kompetenčni spor. Za pogodbeno razmerje in posledično za premoženjski spor bi šlo le v primeru, če bi bili stranki spora zavarovanka ter pokojninska družba zaradi pravic in obveznosti iz prostovoljnega dodatnega pokojninskega zavarovanja. V konkretnem primeru, ko gre za spor med delavko - tožnico in njenim delodajalcem - tožencem, ki za II pokojninski steber ni plačal prispevkov (premij) v zatrjevani že navedeni višini, kar se je zavezal v 6. čl. pogodbe z dne 25.7.2002 o prenosu storitev čiščenja poslovnih prostorov in prevzemu delavcev (A/7) ter v tč.

IX pogodbe o zaposlitvi, sklenjeni 29.8.2002 (priloga A/10), gre zaradi tega za spor o pravicah in obveznostih iz delovnega razmerja med delavcem in delodajalcem in s tem za individualni delovni spor, za reševanje katerega je podana stvarna pristojnost delovnega sodišča po 1. odst., tč.b 5. čl. ZDSS-1. Zato je ob upoštevanju določb 1. odst. 25. čl. ZPP Višje delovno in socialno sodišče sklenilo, da je za odločanje v tem sporu stvarno pristojno Delovno sodišče v Kopru.